CELEX: 52011PC0340
Language: mt
Date: 2011-06-10
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni bi qbil mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/007 AT/Steiermark u Niederösterreich mill-Awstrija)

|
			
		
		
		52011PC0340
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni bi qbil mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/007 AT/Steiermark u Niederösterreich mill-Awstrija) /* KUMM/2011/0340 finali */
			
				
		
		
			
			   	MEMORANDUM TA’ SPJEGAZZJONI
Il-Punt 28 tal-Ftehim Interistituzzjonali
tas-17 ta' Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-ġestjoni finanzjarja
soda[1] jippermetti l-mobilizzazzjoni tal-Fond
Ewropew ta' Aġġustament għall-Globalizzazzjoni (FEG) permezz ta'
mekkaniżmu ta' flessibilità, bil-limitu massimu annwali ta'
EUR 500 miljun li huma addizzjonali għall-intestaturi rilevanti
tal-qafas finanzjarju.
Ir-regoli applikabbli għall-kontributi
mill-FEG huma stipulati fir-Regolament (KE) Nru 1927/2006 tal-Parlament
Ewropew u tal-Kunsill tal-20 ta' Diċembru 2006 li
jistabbilixxi l-Fond Ewropew ta' Aġġustament
għall-Globalizzazzjoni[2].
Fid-9 ta' Marzu 2010,
l-Awstrija ressqet l-applikazzjoni EGF/2010/007 AT/Steiermark u
Niederösterreich għal kontribuzzjoni finanzjarja mill-FEG, wara li diversi
persuni ngħataw is-sensja f'54 intrapriża li joperaw
fid-Diviżjoni 24 tan-NACE Reviżjoni 2 (“Manifattura ta’
metalli bażiċi”)[3]
fir-reġjuni NUTS II ta’ Steiermark (Styria, AT22) u Niederösterreich
(fl-Awstrija ta’ Isfel, AT12) fl-Awstrija.
Wara analiżi bir-reqqa ta' din
l-applikazzjoni, il-Kummissjoni kkonkludiet skont l-Artikolu 10
tar-Regolament (KE) Nru 1927/2006, li l-kundizzjonijiet għal
kontribuzzjoni finanzjarja skont dan ir-Regolament huma sodisfatti.
TAQSIRA TAL-APPLIKAZZJONI U L-ANALIŻI
 Dejta prinċipali: ||   
 Nru ta' Referenza tal-FEG || EGF/2010/007 
 Stat Membru || L-Awstrija 
 Artikolu 2 || (b) 
 Intrapriżi konċernati || 54 
 Reġjuni NUTS II || Steiermark (AT22) Niederösterreich(AT12) 
 Taqsima NACE Reviżjoni 2 || 24 (“Manifattura ta’ metalli bażiċi”) 
 Perjodu ta’ referenza || 1.4.2009 – 31.12.2009 
 Data ta' bidu għas-servizzi personalizzati || 1.4.2009 
 Data tal-applikazzjoni || 9.3.2010 
 Sensji matul il-perjodu ta’ referenza || 1 180 
 Ħaddiema li ngħataw is-sensja u li huma identifikati għall-għajnuna || 356 
 Nefqa għas-servizzi personalizzati (EUR) || 12 266 158 
 Nefqa għall-implimentazzjoni tal-FEG[4] (EUR) || 479 855 
 Nefqa għall-implimentazzjoni tal-FEG (%) || 3,8 
 Baġit totali (EUR) || 12 746 013 
 Il-kontribuzzjoni tal-FEG (65 %) (EUR) || 8 284 908 
1.                      
L-applikazzjoni ġiet ippreżentata
lill-Kummissjoni fid-9 ta' Marzu 2010 u ssupplimentata
b'tagħrif addizzjonali sat-22 ta' Frar 2011.
2.                      
L-applikazzjoni tissodisfa l-kundizzjonijiet ta'
intervent mill-FEG kif stabbilit fl-Artikolu 2(b) tar-Regolament (KE)
Nru 1927/2006, u tressqet fil-limitu ta' żmien ta'
10 ġimgħat imsemmi fl-Artikolu 5 ta' dak ir-Regolament.
Ir-rabta bejn is-sensji u l-bidliet
strutturali prinċipali fix-xejriet tal-kummerċ dinji minħabba
l-globalizzazzjoni jew il-kriżi finanzjarja u ekonomika globali
3.                      
Biex tkun stabbilita r-rabta bejn is-sensji u
l-kriżi finanzjarja u ekonomika globali, l-Awstrija tisħaq li
t-tnaqqis globali fid-domanda għall-metall bħala riżultat
tal-kriżi kellha impatt qawwi partikolarment fuq l-esportazzjoni
tal-metall (ferruż u mhux ferruż) fl-Awstrija u għaldaqstant fuq
il-produzzjoni tal-metall fil-pajjiż kif ukoll fuq l-impjiegi. Skont
figuri tal-Ewrostat u Statistik Austria kkwotati fl-applikazzjoni, qrib it-80 %
tal-produzzjoni Awstrijaka tal-metall hija esportata, u l-metall jammonta
għal kważi 9 % tal-volum totali ta’ esportazzjoni tal-Awstrija,
parti akbar mill-medja tal-UE-27 (6,1 %)
4.                      
Qabel il-kriżi, is-settur tal-metall
fl-Awstrija kien dinamiku, billi kien jilħaq bilanċ favorevoli
kummerċjali grazzi għall-attivitajiet ta’ esportazzjoni,
partikolarment fil-grupp ta’ prodotti tal-ħadid u tal-azzar (ferruż).
Dan kien għen biex inħoloq kontro-bilanċ b’suċċess
għall-forzi relatati mal-globalizzazzjoni, bħalma hija
ż-żieda fl-importazzjonijiet ta’ metall minn pajjiżi terzi. 
It-tkabbir preċedenti fis-settur waqaf
ħesrem fir-raba’ kwart tal-2008, biex wassal għal tnaqqis ta’
38,6 % fl-esportazzjoni tal-metall fil-perjodu bejn Jannar u
Lulju 2009 meta komparat mas-sena ta’ qabel. It-tnaqqis fl-attivitajiet
tal-esportazzjoni kienet tidher anqas fil-prodotti l-oħra Awstrijaċi
(-24 % għal volum totali ta' esportazzjoni). Kwotazzjoni tat-tabelli
tal-input u l-output tal-Ewrostat turi li l-Awstrija tenfasizza wkoll livell għoli
ta’ interdipendenza fost l-intrapriżi fi ħdan is-settur tal-metall u
b’xi industriji l-aktar affettwati mill-kriżi, bħall-industriji
tal-kostruzzjoni, tal-inġinerija u tal-karozzi.
5.                      
Dokument ta' ħidma tas-servizzi
tal-Kummissjoni Ewropea maħruġ f’April 2009 u
f’Ottubru 2009[5] jgħid li
l-kriżi kellha impatt qawwi ħafna fuq il-pajjiżi kbar kollha
produtturi tal-azzar fl-UE. Matul is-sena sal-ewwel kwart tal-2009,
il-produzzjoni ta’ azzar mhux maħdum fl-UE-27 waqgħet bi 43,8 %,
meta mqabbla ma' kontraindikazzjoni fil-produzzjoni dinjija tal-azzar ta’
22,8 % fl-istess perjodu. Ħafna kumpaniji tal-azzar Ewropej naqqsu
n-numru ta’ jiem ta’ produzzjoni jew waqqfu xi partijiet mill-produzzjoni, u
ħabbru qrib it-32 800 sensja mill-gruppi prinċipali tal-azzar,
skont figuri mill-EUROFER, il-Konfederazzjoni Ewropea tal-Industrija
tal-Ħadid u l-Azzar Dan kollu juri l-impatt qawwi tal-kriżi fuq
is-settur tal-metall Ewropew.
Turija tal-għadd ta’ sensji u konformità mal-kriterji
tal-Artikolu 2(b)
6.                      
L-Awstrija ressqet din l-applikazzjoni skont il-kriterji
ta' intervent tal-Artikolu 2(b) tar-Regolament (KE) Nru 1927/2006, li
jitlob li jkun hemm minn tal-inqas 500 sensja fuq perjodu ta' disa' xhur
f'intrapriżi li joperaw fl-istess Diviżjoni tar-Reviżjoni 2
tan-NACE f'reġjun wieħed jew f’żewġ reġjuni kontigwi
fil-livell tan-NUTS II fi Stat Membru.
7.                      
L-applikazzjoni tindika 1 180 sensja
f’54 intrapriża li topera fid-Diviżjoni 24
tar-Reviżjoni 2 tan-NACE (“Manifattura ta’ metalli bażiċi”)
fir-reġjuni kontigwi NUTS II ta’ Steiermark (AT22) u Niederösterreich
(AT12) matul id-disa’ xhur perjodu ta’ referenza
mill-1 ta’ April 2009
sal-31 ta’ Diċembru 2009. Dawn is-sensji kollha ġew
ikkalkulati skont it-tieni inċiż tat-tieni paragrafu
tal-Artikolu 2 tar-Regolament (KE) Nru 1927/2006.
Spjegazzjoni tan-natura mhix prevista
ta' dawk is-sensji
8.                      
L-awtoritajiet Awstrijaċi jisħqu li
l-kriżi globali bl-impatt tagħha fuq is-settur tal-metall bażiku
ma setgħetx tkun imbassra, u jikkwotaw reviżjonijiet radikali 'l
isfel tat-tbassir dwar it-tkabbir reali tal-PDG magħmul minn korpi
internazzjonali u nazzjonali mill-aħħar tal-2007 lil hawn,
bħall-Kummissjoni Ewropea, l-OECD u l-istituti għar-riċerka
ekonomika Awstrijaka WIFO (Österreichisches Institut für Wirtschaftsforschung)
u IHS (Institut für höhere Studien). Wara tbassir ta’ tkabbir
żgħir ta’ 0,9 % u 1,2 % fil-ħarifa tal-2008,
iż-żewġ istituti kellhom jaġġusstaw il-pronjosi
tagħhom għat-tnaqqis tal-2009 għal -3,4 % u -3,8 %
f’Settembru 2009. Għalkemm l-industrija tal-metall hija
ġeneralment soġġetta għal varjazzjonijiet ċikliċi,
il-veloċità u l-intensità tat-tnaqqis pprovokat mill-kriżi ma kinux
imbassra u ssorprendew lil dan is-settur.
9.                      
Riżultati ta’ stħarriġ tal-WIFO
rrappurtaw ukoll nuqqas ta’ kunfidenza fost kumpaniji tal-metall fi Styria u
fl-Awstrija ta’ Isfel fl-ewwel xhur tal-2009: meta mqabbla ma’ medja ta’
21 % fis-snin sal-2008, 83 % tal-kumpaniji interrogati ikkwalifikaw
il-volum tal-ordnijiet tagħhom għall-esportazzjoni bħala mhux
suffiċjenti sa Lulju 2009.
Identifikazzjoni tal-intrapriżi li
taw is-sensji u l-ħaddiema li huma identifikati għall-għajnuna
10.                  
L-applikazzjoni tikkwota total ta’
1 180 sensja f’54 intrpriża matul id-disa’ xhur tal-perjodu
ta’ referenza li minnhom 356 ħaddiem (30,2 %) huwa identifikat
għall-għajnuna. It-356 ħaddiem kollha daħlu
fil-fondazzjoni tal-azzar Voest-Alpine ('Voest-Alpine-Stahlstiftung'), li hija
fondazzjoni tax-xogħol tip ta’ intrapriża ('Unternehmensstiftung'),
skont id-direttiva federali AMF/18-2010[6]. Mill-ħaddiema li
kien għad baqa’ li ma daħlux fil-fondazzjoni, madwar 76,2 % sabu
xogħol ġdid, xi 17,8 % ipparteċipaw f’miżuri ta’
taħriġ tal-AMS barra l-fondazzjoni u madwar 6 % irtiraw jew
kienu qed jippjanaw li jirtiraw.
 Intrapriżi u għadd ta' sensji 
 Alufix-Folienverarbeitungsgesellschaft m.b.H. || 6 || Icon Anlagenbau GmbH || 3 
 Augusta Metalltechnik GmbH || 11 || IPA Produktions- & Vertriebsgesellschaft m.b.H. || 9 
 Becker & Co Ges.m.b.H. & Co KG || 1 || Isoplus Fernwärmetechnik Gesellschaft m.b.H. || 32 
 Benda-Lutz Werke GmbH || 11 || Johann Nemetz & Co Gesellschaft m.b.H. || 13 
 Biedermann || 1 || Karl Fink Ges.m.b.H. || 30 
 Böhler Bleche GmbH & Co KG || 47 || Kunstguss Wagner Gesellschaft m.b.H. || 1 
 Böhler Bleche GmbH & Co KG || 37 || Martin Miller GmbH || 9 
 Böhler Schweisstechnik Austria || 10 || Metallguss Katz GmbH || 3 
 Böhler-Uddeholm Precision Strip GmbH & Co KG || 133 || Neuman Aluminium Strangpresswerk GmbH || 99 
 Böhler-Ybbstal Profil GmbH || 45 || O. St. Feinguss- Gesellschaft m.b.H. || 12 
 Breitenfeld Edelstahl AG Stahlwerk und Schmiede || 32 || Schlieper Gesellschaft m.b.H. || 20 
 Buntmetall Amstetten Gesellschaft m.b.H. || 10 || Schoeller-Bleckmann Edelstahlrohr GmbH || 24 
 Dynacast Österreich Gesellschaft m.b.H. || 14 || Sonderstahlwerk Breitenfeld GmbH || 1 
 EGM-Industrieguss GmbH || 5 || Stahl Judenburg Gesellschaft m.b.H. || 16 
 ELSA Edelmetall-Legier-und Scheideanstalt Gesellschaft m.b.H. || 1 || Stahl- und Walzwerk Marienhuette Ges. m.b.H. || 5 
 Enzesfeld-Caro Metallwerke Aktiengesellschaft || 21 || Teich Aktiengesellschaft || 10 
 FM Flanschenwerk Ges.m.b.H. || 3 || Ternitz Druckguss Gesellschaft m.b.H. || 1 
 Franz Steininger Gesellschaft m.b.H. || 4 || TIP Formenbau GmbH || 3 
 Georg Fischer Eisenguss GmbH || 6 || VAEE Eisenbahnsysteme GmbH || 11 
 Georg Fischer Fittings GmbH || 15 || Voestalpine Austria Draht GmbH || 29 
 Georg Fischer GmbH & Co KG || 4 || Voestalpine Giesserei Traisen GmbH || 32 
 Georg Fischer Kokillenguss GmbH || 59 || Voestalpine Krems GmbH || 56 
 Georg Fischer Moessner GmbH Nfg & Co KG || 10 || Voestalpine Schienen GmbH || 2 
 GF Druckguss GmbH || 14 || Voestalpine Stahl Donawitz GmbH & Co KG || 14 
 GLS Tanks International GmbH || 28 || Voestalpine Tubulars GmbH & Co KG || 166 
 G-MAG Europe GmbH || 12 || Welser Profile AG || 14 
 Hammerschied Ernstbrunner Eisengiesserei GmbH & Co KG || 4 || Wuppermann Austria Gesellschaft m.b.H || 21 
 Numru totali ta' intrapriżi: 54 || Numru totali ta' sensji: 1 180 ||   
11.                  
Ir-rendikont tat-356 ħaddiem identifikat
għall-assistenza huwa kif ġej:
 Kategorija || Għadd || Perċentwali 
 Irġiel || 343 || 96,3 
 Nisa || 13 || 3,7 
 Ċittadini tal-UE || 354 || 99,4 
 Ċittadini barra l-UE || 2 || 0,6 
 minn 15 sa 24 sena || 96 || 27,0 
 minn 25 sa 54 sena || 246 || 69,1 
 Minn 55 sa 64 sena || 14 || 3,9 
 Aktar minn 64 sena || 0 || 0,0 
12.                  
Hemm 11-il ħaddiem (jew 3,1 %) bi
problema ta’ saħħa persistenti jew b'diżabbiltà inklużi
fil-kategoriji ta’ hawn fuq.
13.                  
Fir-rigward ta' kategoriji ta’ xogħol,
it-tqassim huwa kif ġej:
 Kategorija || Għadd || Perċentwali 
 Maniġers || 2 || 0,6 
 Tekniċi || 31 || 8,7 
 Ħaddiema ta' appoġġ klerikali || 22 || 6,2 
 Ħaddiema tas-sengħa u dawk involuti fi snajja’ relatati || 75 || 21,1 
 Operaturi tal-impjanti u tal-magni u dawk li jimmuntaw || 42 || 11,8 
 Xogħlijiet elementari || 184 || 51,7 
14.                  
Skont l-Artikolu 7 tar-Regolament (KE)
Nru 1927/2006, l-Awstrija kkonfermat li ġiet applikata u se tkompli
tiġi applikata politika ta' ugwaljanza bejn in-nisa u l-irġiel kif
ukoll ta' non-diskriminazzjoni matul l-istadji varji tal-implimentazzjoni
tal-FEG u, b'mod partikolari, għall-aċċess għall-FEG.
Deskrizzjoni tat-territorju
kkonċernat u tal-awtoritajiet u l-partijiet interessati tiegħu
15.                  
It-territorji milqutin mis-sensji huma fil-Land ta’
Steiermark (AT22) u fil-Land ta’ Niederösterreich (AT12), tnejn mid-disa’
provinċji federali fl-Awstrija. Iż-żewġ provinċji
jagħmlu parti mir-reġjuni industrijali fl-Awstrija, flimkien ma’
Oberösterreich u Vorarlberg. Niederösterreich hija l-akbar provinċja
federali fl-Awstrija u tinsab madwar Vienna, il-kapitali tal-Awstrija, li hi
nnifisha għandha l-istatus ta’ provinċja. Tinsab fruntiera
mar-Repubblika Ċeka u mas-Slovakkja, u l-kapitali provinċjali hija
Sankt Pölten. Steiermark tinsab fruntiera mas-Slovenja, u l-kapitali
provinċjali tagħha, Graz, hija t-tieni l-akbar belt wara Vienna
fl-Awstrija.
16.                  
L-awtoritajiet Awstrijaċi spjegaw li
ż-żewġ provinċji għadhom isofru minn dgħjufija
strutturali bi prodott reġjonali gross (PDG reġjonali) anqas
mill-medja nazzjonali (figuri tal-2006). Ir-rata ta’ qagħad fi Steiermark
hija ġeneralment aktar mill-medja nazzjonali, partikolarment madwar
il-belt ta’ Graz u fil-punent u l-lvant tal-provinċja, waqt li
l-qagħad f’Niederösterreich huwa bejn wieħed u ieħor fuq
l-istess livell bħalma hu fil-kumplament tal-Awstrija. Il-qagħad
fit-tul (aktar minn sena) huwa aktar mill-medja nazzjonali
fiż-żewġ provinċji, u t-tnejn li huma jesperjenzaw
differenzi sinifikanti fid-dħul mir-reġjuni tagħhom,
ħaġa li tirrifletti d-diversità fit-territorji tagħhom fejn
jidħlu ġografija, karattru u struttura ekonomika. Ir-raġunijiet
għas-sitwazzjoni li relattivament mhix favorevoli huma l-effetti
tardatarji tal-kriżi strutturali lejn l-aħħar tat-tmeninijiet
(1980) fi Steiermark li wasslet għal skemi ta’ rtirar bikri u rata baxxa
ta’ impjiegi għan-nisa, partikolarment f’żoni rurali.
Niederösterreich qed jesperjenza tibdil strutturali u qed jiffaċċja
l-isfida li jrid iqabbel il-kwalifiki mal-impjiegi.
17.                  
Il-partijiet l-aktar interessati huma s-servizzi
tal-impjiegi pubbliċi reġjonali ta’ Styria u tal-Awstrija ta’ Isfel
(regionale Geschäftsstellen des Arbeitsmarktservice/AMS), l-Assoċjazzjoni
tal-Inġinerija u x-Xogħol fil-Metall tal-Kamra Ekonomika tal-Awstrija
(Fachverband der maschinen- und metallverarbeitenden Industrie der
Wirtschaftskammer Österreich), l-Assoċjazzjoni tal-Industrija tal-Minjieri
u tal-Produzzjoni tal-Ħadid tal-Kamra Ekonomika tal-Awstrija (Fachverband
der Bergwerke und eisenerzeugenden Industrie der Wirtschaftskammer Österreich),
it-trejdjunjin tal-ikel, metall u tessuti (Gewerkschaft Metall-Textil-Nahrung)
u t-trejdjunjin tal-impjegati fis-settur privat, l-istampar,
il-ġurnaliżmu, u l-karta (Gewerkschaft der Privatangestellten, Druck,
Journalismus, Papier), li t-tnejn jaqgħu taħt il-Federazzjoni
Awstrijaka tat-Trejdjunjins (Österreichische Gewerkschaftsbund /ÖGB).
L-impatt mistenni tas-sensji fir-rigward
tal-impjiegi lokali, reġjonali jew nazzjonali
18.                  
Il-figuri kkwotati fl-applikazzjoni juru
l-importanza tal-industrija tal-metall fis-sitwazzjoni tal-impjiegi
fiż-żewġ provinċji: fl-2008 is-settur kien
jirrappreżenta 2,1 % tal-impjiegi fi Steiermark (l-ogħla sehem
fl-Awstrija, kontra il-1 % għall-pajjiż kollu) u fi
Niederösterreich dan is-sehem kien 1,5 % (it-tielet l-ogħla sehem
fl-Awstrija).
19.                  
L-awtoritajiet Awstrijaċi spjegaw li
l-qagħad ġenerali żdied sew fl-2009 skont figuri kkwotati ta’
Statistik Austria u ta’ istituti tar-riċerka Awstrijaċi: Fi
Steiermark kien ta’ +39,9 % u f’Niederösterreich +31,3 %, meta
mqabbla ma' +29,3 % fl-Awstrija kollha (fit-tieni kwart tal-2009).
It-tnaqqis fid-domanda għall-metall kellu impatt negattiv qawwi fuq
is-swieq tax-xogħol fi Styria u fl-Awstrija ta’ Isfel, peress li t-telf
tal-impjiegi fl-intrapriżi tal-metall kien ogħla minn f’postijiet
oħra fl-Awstrija. Barra minn hekk, żdied in-numru ta’ ħaddiema
bi skemi ta’ impjieg qasir (Kurzarbeit): f’Novembru tal-2009, Niederösterreich
kellu l-ogħla numru ta’ ħaddiema taħt din l-iskema fost
il-provinċji Awstrijaċi kollha, waqt li Steiermark kellu t-tielet
l-ogħla numru.
20.                  
Kważi 60 % tas-sensji li huma t-tema ta’
din l-applikazzjoni seħħew f’Niederösterreich (704 ħaddiem
fi 33 kumpanija) u aktar minn 40 % tas-sensji (476 ħaddiem
f’21 kumpanija) seħħew fi Steiermark. Steiermark diġà
ġiet aċċettata għall-appoġġ tal-FEG f’każ
ieħor aktar kmieni: EGF/2009/009 AT/Steiermark (settur tal-karozzi) b’744 ħaddiem
mogħtija s-sensja f’perjodu ta’ disa’ xhur.
Pakkett ikkoordinat ta' servizzi
personalizzati li jridu jiġu ffinanzjati u analiżi tal-ispejjeż
stmati tiegħu, inkluża l-komplimentarjetà tiegħu mal-azzjonijiet
iffinanzjati mill-Fondi Strutturali
21.                  
Qed jiġu proposti t-tipi ta’ miżuri li
ġejjin, li kollha jingħaqdu biex jiffurmaw pakkett ikkoordinat ta’
servizzi personalizzati mmirati lejn l-integrazzjoni mill-ġdid ta’
356 ħaddiem lura f’impjieg.
Il-miżuri se jingħataw lill-ħaddiema
permezz tal-fondazzjoni tal-azzar Voest-Alpine (“Voest-Alpine-Stahlstiftung”),
li hija fondazzjoni tax-xogħol tip ta’ intrapriża stabbilita
fl-1987-88 biex ittaffi l-impatt ħażin tal-istrutturar mill-ġdid
fis-settur tal-azzar. Fl-2010 il-fondazzjoni għandha aktar minn
80 kumpanija msieħba, jiġifieri intrapriżi attivi
fis-settur tal-metall. Madwar żewġ terzi tal-kumpaniji membri
jagħmlu parti mill-Grupp voestalpine, it-terz l-ieħor huwa
magħmul minn kumpaniji barra mill-Grupp[7].
B’riżultat tal-kriżi, in-numru ta’ parteċipanti fil-fondazzjoni,
jiġifieri ħaddiema qiegħda f’taħriġ, fi programmi ta’
edukazzjoni u fir-reintegrazzjoni, irdoppja (Marzu 2010, meta mqabbla
mas-sena ta’ qabel). It-356 persuna identifikata permezz ta’ din
l-applikazzjoni qabel kienu ħaddiema f’kumpaniji li jagħmlu parti
mill-Grupp voestalpine li daħlu fil-fondazzjoni tax-xogħol bejn
l-1 ta’ April 2009 u l-31 ta’ Diċembru 2009.
22.                  
Il-miżuri għat-356 ħaddiem
identifikat li daħlu fil-fondazzjoni huma bi qbil mas-servizzi
pubbliċi tal-impjiegi ('AMS, Arbeitsmarktservice') ta’ Steiermark u
Niederösterreich u kkontrollati minnhom. It-tifsira ta’ kull miżura
għas-suq tax-xogħol hija evalwata, u l-konformità mar-regoli
tal-fondazzjoni ('Stiftungsordnung') u settijiet ta’ liġijiet oħra
applikabbli hija assigurata. L-iżvilupp tal-ħaddiema individwali huwa
sorveljat biex ikun żgurat li jiġu segwiti l-pjanijiet li dwarhom
kien hemm ftehim fil-fażijiet inizjali tal-programm. Il-ħaddiema
għandhom jinvolvu ruħhom full-time, bi qbil ma’ § 18 ta’
Arbeitslosenversicherungsgesetz (ALVG) u skont il-mudell tal-ħin
tax-xogħol li kull persuna kellha qabel.
–     
Konsultazzjoni preliminari: It-356 ħaddiem li ngħataw is-sensja kollha
jipparteċipaw f’din wara li jidħlu fil-fondazzjoni tax-xogħol.
Din tinkludi l-iżvilupp ta’ perspettivi u miri għall-karriera.
–     
Orjentazzjoni tax-xogħol: It-356 ħaddiem li ngħataw is-sensja kollha jsegwu
l-orjentazzjoni tax-xogħol wara li jidħlu fil-fondazzjoni. It-tul ta’
żmien huwa limitat għal sitt ġimgħat bil-possibilità li
jkun estiż għal massimu ta’ 12-il ġimgħa. Hemm qbil dwar
pjan ta’ perkors ta’ xogħol individwali u pjan alternattiv li jkun
iffirmat mill-ħaddiem, mir-rappreżentanti tal-fondazzjoni tal-azzar u
l-AMS reġjonali responsabbli. Din hija l-bażi tal-attivitajiet
sussegwenti tal-ħaddiem fi ħdan il-fondazzjoni tax-xogħol.
–     
Taħriġ individwali: Hemm ippjanati korsijiet ta’ taħriġ għal
174 ħaddiem li jkopru titjib fil-kwalifiki fl-oqsma preċedenti
tal-ħaddiema (eż. taħriġ għal formnijiet, welding u
korsijiet tekniċi oħrajn) kif ukoll taħriġ vokazzjonali
tal-bidu biex iservi ta’ preparazzjoni għal bidla fil-karriera f’oqsma
bħal dawk soċjali, tas-saħħa jew tas-servizzi (proposti
għal madwar nofs il-174 ħaddiem). Ħaddiema anqas imħarrġa
jistgħu jirċievu taħriġ vokazzjonali biex iġibu kwalifika
formali (bejn wieħed u ieħor kwart tal-parteċipanti). Parti
mit-taħriġ vokazzjonali ma hemmx bżonn li jiġi kofinanzjat
mill-FEG għaliex huwa mogħti b’xejn fis-sistema edukattiva
Awstrijaka. F’każijiet fejn programm ta’ taħriġ li diġà
hemm qbil fuqu jieħu aktar fit-tul mill-perjodu ta’ implimentazzjoni
tal-FEG, il-finanzjar addizzjonali se jingħata mill-fondazzjoni[8].
–     
Fil-katalgu tal-miżuri hemm offrut ukoll
taħriġ intern prattiku korporattiv għal perjodu sa tliet xhur
għal kull intrapriża u taħriġ fl-intraprendenza għal
dawk interessati li jibdew in-negozju tagħhom. Dawk li jkunu ħadu
taħriġ fl-intraprendenza fil-fondazzjoni aktar tard se jkollhom
il-possibilità li jingħaqdu mal-Programm ta’ Fondazzjoni
għall-Intrapriżi tal-Arbeitsmarktservice li huwa ffinanzjat barra
mill-FEG. Qabel ma jidħol f’dan il-programm speċifiku tal-AMS,
tintemm il-parteċipazzjoni tal-ħaddiem fil-fondazzjoni
tax-xogħol.
–     
Konsultazzjoni kontinwa u tiftix attiv
għax-xogħol Il-fondazzjoni tpoġġi
għad-disponibbiltà tat-356 ħaddiem l-infrastruttura
meħtieġa u tagħtihom pariri u appoġġ fl-isforzi
tagħhom biex isibu impjieg ġdid. Dan jinkludi attivitajiet bħal
diskussjonijiet ma’ kowċ, taħriġ dwar kif tapplika għal
impjieg, gruppi simili biex jippromwovu il-kaċitajiet fin-networking. It-tiftix attiv għal impjieg jista’ jew jibda’
direttament wara l-fażi ta’ orjentazzjoni jew mat-tlestija tal-pjan ta’
taħriġ individwali. It-tul normali ta’ din il-miżura huwa
limitat għal 14-il ġimgħa, u jista’ jiġġedded
għal 22 ġimgħa f’każijiet partikolari (għal
parteċipanti ta’ ’l fuq minn 50 sena jew għal persuni
b’kapaċità anqas għax-xogħol). Offerti għal impjiegi
raġjonevoli mill-AMS għandhom jiġu aċċettati
mill-parteċipanti waqt il-fażi ta’ tiftix attiv
għax-xogħol.
–     
Taħriġ u benefiċċju
għat-tiftix tax-xogħol[9]: Dan il-benefiċċju jitħallas lit-356 ħaddiem
kollha u jsir biss tul il-parteċipazzjoni tagħhom
fit-taħriġ u fil-miżuri attivi ta’ reintegrazzjoni fi ħdan
il-fondazzjoni tax-xogħol. Ir-rata bażika hija bejn EUR 150 u
EUR 450 għal kull persuna kull xahar (14-il xahar/sena),
issupplimentat b’EUR 75 / EUR 40 għal dawk bi dħul
wieħed bit-tfal jew mingħajr tfal (12-il xahar/sena) Dan
il-benefiċċju, flimkien mal-benefiċċju ta’ sosteniment, ma
jistax jaqbeż il-bażi tal-evalwazzjoni tal-benefiċċju
tal-qagħad. Il-benefiċċji tal-qagħad jitwaqqfu waqt
il-perjodu li jkunu qed jingħataw dawn il-benefiċċji
tat-taħriġ.
–     
Benefiċċju ta’ sosteniment waqt
it-taħriġ u waqt miżuri ta’ tiftix għal impjieg[10]: Dan il-benefiċċju
huwa mħallas lit-353 ħaddiem kollha u jsir biss tul
il-parteċipazzjoni tagħhom fit-taħriġ u fil-miżuri
attivi ta’ reintegrazzjoni fi ħdan il-fondazzjoni tax-xogħol. Dan
jippermetti involviment serju full-time fil-miżuri, ta’ kull ħaddiem
li tilef l-imjieg. L-awtoritajiet jikkalkulaw li 60 persuna ser jipparteċipaw
fit-taħriġ u fil-miżuri ta’ reintegrazzjoni għal
6,1 xhur, 138 persuna għal 15-il xahar, 51 persuna
għal 30 xahar u 104 persuna għal 33,2 xhur. In-nefqa
għal kull ħaddiem tammonta għal EUR 1 031 kull xahar.
Dan il-benefiċċju, flimkien mat-taħriġ u
mal-benefiċċju ta’ sosteniment, ma jistax jaqbeż il-bażi
tal-evalwazzjoni tal-benefiċċju tal-qagħad.
Il-benefiċċji tal-qagħad jitwaqqfu waqt il-perjodu li jkunu qed
jingħataw dawn il-benefiċċji ta' sosteniment.
–     
Spejjeż anċillari waqt
it-taħriġ: Dawn huma mogħtija biss
lill-174 parteċipant fil-fondazzjoni li qed jagħmlu
l-miżuri ta’ taħriġ, biex ikopru l-ispejjeż
tal-ivjaġġar u l-ispejjeż tal-materjal tat-tagħlim.
23.                  
In-nefqa għall-implimentazzjoni tal-FEG, li
hija inkluża fl-applikazzjoni, skont l-Artikolu 3 tar-Regolament (KE)
Nru 1927/2006, tkopri attivitajiet ta’ tħejjija, tagħrif u
reklamar kif ukoll attivitajiet ta’ kontroll u l-ġestjoni tal-fondazzjoni
tal-azzar Voest-Alpine. L-imsieħba kollha involuti fil-miżuri huma impenjati
li jikkomunikaw l-appoġġ tal-FEG. L-ispiża tal-ġestjoni
tal-fondazzjoni se tiġi kkalkulata fuq bażi pro-rata għal dawk
attwalment taħt superviżjoni u mhux ser taqbeż id-EUR 954
għal kull persuna.
24.                  
Is-servizzi personalizzati ppreżentati
mill-awtoritajiet Awstijaċi huma miżuri attivi għas-suq
tax-xogħol fi ħdan l-azzjonijiet eliġibbli definiti
fl-Artikolu 3 tar-Regolament (KE) Nru 1927/2006. L-awtoritajiet
Awstrijaċi jistmaw li l-ispiża totali ta’ dawn is-servizzi hija ta’
EUR 12 266 158 u li n-nefqa għall-implimentazzjoni tal-FEG
hija ta' EUR 479 855 (3,80 % tal-ammont totali).
Il-kontribuzzjoni totali mitluba mill-FEG hija ta’ EUR 8 284 908
(65 % tal-ispejjeż totali).
 Azzjonijiet || Għadd stmat ta’ ħaddiema identifikati || Nefqa stmata għal kull ħaddiem identifikat (EUR) || Nefqa totali (l-FEG u l-kofinanzjament nazzjonali) (EUR) 
 Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) 
 Konsultazzjoni preliminari (“Erstberatung”) || 356 || 49 || 17 444 
 Orjentazzjoni tax-xogħol (“Berufsorientierung”) || 356 || 1 022 || 363 832 
 Taħriġ individwali, inkluż taħriġ intern u taħriġ ta’ ħiliet fl-intraprendenza (“Individuelle Qualifizierung”) || 174 || 3 052 || 531 048 
 Konsultazzjoni kontinwa u tiftix attiv għax-xogħol (“laufende Beratung und aktive Jobsuche”) || 356 || 1 056 || 375 936 
 Taħriġ u benefiċċju għat-tiftix tax-xogħol (“Zuschussleistung/Stipendium bei aktiver Beratung, Jobsuche oder Ausbildung”) || 356 || 9 307 || 3 313 292 
 Benefiċċju ta’ sosteniment waqt it-taħriġ u tiftix għal impjieg – 6,1 xhur (“Schulungsarbeitslosengeld”) || 60 || 6 308 || 378 480 
 Benefiċċju ta’ sosteniment waqt it-taħriġ u t-tiftix tal impjieg – 15-il xahar (“Schulungsarbeitslosengeld”) || 138 || 15 456 || 2 132 928 
 Benefiċċju ta’ sosteniment waqt it-taħriġ u t-tiftix tal impjieg – 30 xahar (“Schulungsarbeitslosengeld”) || 51 || 30 886 || 1 575 186 
 Benefiċċju ta’ sosteniment waqt it-taħriġ u tiftix għal impjieg – 33,2 xahar (“Schulungsarbeitslosengeld”) || 104 || 34 240 || 3 560 960 
 Spejjeż anċillari waqt it-taħriġ (“Ausbildungsnebenkosten”) || 174 || 98 || 17 052 
 Subtotal tas-servizzi personalizzati ||   || 12 266 158 
 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) 
 Attivitajiet ta' tħejjija ||   || 57 500 
 Ġestjoni tal-fondazzjoni tal-azzar Voest-Alpine (fondazzjoni għal sejbien ta' impjieg ġdid) ||   || 339 355 
 Informazzjoni u pubbliċità ||   || 18 000 
 Attivitajiet ta’ kontroll ||   || 65 000 
 Subtotal tan-nefqa għall-implimentazzjoni tal-FEG ||   || 479 855 
 Total tal-ispiża stmata ||   || 12 746 013 
 Kontribut tal-FEG (65 % tal-ispiża totali) ||   || 8 284 908 
25.                  
L-Awstrija kkonfermat li l-miżuri deskritti
hawn fuq huma komplimentarji mal-azzjonijiet iffinanzjati mill-Fondi
Strutturali u li ma hemmx iffinanzjament doppju. Il-Programm Operazzjonali
Awstrijak tal-FSE jiffoka skont it-tieni oġġettiv fuq il-persuni
qiegħda għal tul ta’ żmien, waqt li l-għan tal-FEG huwa li
jgħin lill-ħaddiema immedjatament wara li jkunu ħadu s-sensja.
Għalhekk, iż-żewġ fondi mhumiex l-istess.
Id-data/dati meta bdew jew meta huwa
maħsub li jibdew is-servizzi personalizzati lill-ħaddiema affettwati
26.                  
L-Awstrija bdiet is-servizzi personalizzati
għall-ħaddiema affettwati inklużi fil-pakkett koordinat propost
għall-kofinanzjament lill-FEG fl-1 ta’ April 2009, li hija
d-data meta l-ewwel ħaddiema daħlu fil-fondazzjoni tax-xogħol. Din
id-data, għalhekk, tirrappreżenta l-bidu tal-perjodu ta'
eliġibilità għal kwalunkwe għajnuna li tista' tingħata
mill-FEG.
Proċeduri għall-konsultazzjoni
mal-imsieħba soċjali
27.                  
L-awtoritajiet Awstrijaċi spjegaw li d-djalogu
mal-imsieħba soċjali dwar kif jistgħu jittaffew l-effetti
tat-telf tal-impjiegi għall-ħaddiema inkwistjoni nbeda meta
l-kumpaniji nnotifikaw lill-awtoritajiet Awstrijaċi bis-sensji ppjanati,
bi qbil mas-sistema ta’ twissija bikrija Awstrijaka “Frühwarnsystem”
(§ 45a tal-Arbeitsmarkt-förderungsgesetz/AMFG).
28.                  
Dwar ir-rwol tal-fondazzjoni tal-azzar
Voest-Alpine, il-ftehim tal-imsieħba soċjali fil-prinċipju sar
lejn l-aħħar tat-tmeninijiet (1980), meta kienet stabbilita
l-fondazzjoni tax-xogħol. L-imsieħba soċjali li ġejjin
qablu ma’ din l-applikazzjoni speċifika tal-FEG, sa Awwissu 2009:
l-Assoċjazzjoni tal-Inġinerija u x-Xogħol fil-Metall tal-Kamra
Ekonomika tal-Awstrija (Fachverband der maschinen-und metallverarbeitenden
Industrie der Wirtschaftskammer Österreich), l-Assoċjazzjoni
tal-Industrija tal-Minjieri u tal-Produzzjoni tal-Ħadid tal-Kamra
Ekonomika tal-Awstrija (Fachverband der Bergwerke und eisenerzeugenden
Industrie der Wirtschaftskammer Österreich), it-trejdjunjin tal-ikel, metall u
tessuti (Gewerkschaft Metall-Textil-Nahrung) u t-trejdjunjin tal-impjegati
fis-settur privat, l-istampar, il-ġurnaliżmu, u l-karta (Gewerkschaft
der Privatangestellten, Druck, Journalismus, Papier), li it-tnejn jaqgħu
taħt il-Federazzjoni Awstrijaka tat-Trejdjunjins (Österreichische
Gewerkschaftsbund /ÖGB).
29.                  
L-Awstrija spjegat ukoll li l-kooperazzjoni tal-ftehim
soċjali Awstrijak huwa arranġament volontarju li fil-parti l-kbira
huwa ta’ natura informali u mhux regolat bil-liġi[11].
Huwa biss meta l-kumpaniji jiddeċiedu li jipparteċipaw f’miżuri
speċifiċi tal-politika dwar ix-xogħol li jkunu
soġġetti għar-regoli applikabbli tas-servizzi tal-impjiegi
pubbliċi (AMS). Is-sensji kkonċernati permezz ta’ din l-applikazzjoni
huma bbażati fuq il-ftehimiet tal-kunsill ta’ min iħaddem jew
tax-xogħol (“Betriebsvereinbarungen”), minflok fuq il-ftehimiet kollettivi
negozzjati għas-settur tal-metall kollu.
Informazzjoni dwar azzjonijiet li huma
obbligatorji skont il-liġi nazzjonali jew il-ftehimiet kollettivi
30.                  
Fir-rigward tal-kriterji li jinsabu
fl-Artikolu 6 tar-Regolament (KE) Nru 1927/2006, l-awtoritajiet
Awstrijaċi fl-applikazzjoni tagħhom u fit-tagħrif supplimentari:
·      ikkonfermaw li l-kontribuzzjoni finanzjarja mill-FEG ma tiħux post
il-miżuri li huma r-responsabbiltà tal-kumpaniji skont il-liġi
nazzjonali jew il-ftehimiet kollettivi;
·      taw prova li l-azzjonijiet jipprovdu sostenn lill-ħaddiema
individwali u ma għandhomx jintużaw għar-ristrutturar ta'
kumpaniji jew setturi;
·      ikkonfermaw li l-azzjonijiet eliġibbli ma jirċevux assistenza
minn strumenti finanzjarji oħra tal-UE.
Sistemi ta’ ġestjoni u ta’ kontroll

31.                  
L-Awstrija nnotifikat lill-Kummissjoni li
l-fondazzjoni tal-azzar Voest-Alpine se tipprovdi il-35 % kofinanzjament
nazzjonali. Il-fondazzjoni tax-xogħol innifisha hija ffinanzjata minn
kontribuzzjonijiet ta’ solidarjetà mħallsa minn min iħaddem u mill-impjegati
ta’ intrapriżi membri kurrenti. Dawn il-kontribuzzjonijiet ivarjaw u
jiġu riveduti regolarment mill-imsieħba soċjali.
32.                  
L-Awstrija kkonfermat li l-kontribuzzjoni
finanzjarja ser tiġi amministrata mill-istess korp li jamministra l-FSE:
l-unità VI/INT/9 fi ħdan il-Ministeru Federali tax-Xogħol,
l-Affarijiet Soċjali u l-Ħarsien tal-Konsumatur (BMASK
Bundesministerium für Arbeit, Soziales und Konsumentenschutz) se sservi ta’
awtorità ta’ amministrazzjoni u bħala servizz ta’ ħlas. L-awtorità
tal-kontroll finanzjarju għall-FEG hija differenti minn dik tal-FSE:
l-unità VI/S/5a fi ħdan il-BMASK se tiżgura din il-funzjoni
għall-FEG. Il-pakkett ikkoordinat ta’ miżuri personalizzati huwa
implimentat mill-fondazzjoni tal-azzar Voest-Alpine, issorveljat mis-servizz
pubbliku tal-impjiegi (AMS). Barra minn hekk, il-BMASK huwa appoġġat
mill-fornitur tal-assistenza teknika li se jieħu ħsieb ukoll
il-kontroll tal-ewwel livell. L-arranġamenti u l-obbligazzjonijiet ewlenin
kollha huma mniżżla fil-ftehimiet miktubin.
Il-finanzjament
33.                  
Abbażi tal-applikazzjoni mill-Awstrija,
il-kontribuzzjoni proposta mill-FEG għall-pakkett ikkoordinat tas-servizzi
personalizzati hija ta' EUR 8 284 908, li tirrappreżenta
65 % tal-ispiża totali. L-allokazzjoni proposta mill-Kummissjoni minn
dan il-Fond hija bbażata fuq it-tagħrif li ngħata mill-Awstrija.
34.                  
B'kunsiderazzjoni tal-ammont massimu possibbli ta'
kontribuzzjoni finanzjarja mill-FEG skont l-Artikolu 10(1) tar-Regolament
(KE) Nru 1927/2006, kif ukoll tal-ambitu tal-allokazzjoni mill-ġdid
ta' approprjazzjonijiet, il-Kummissjoni tipproponi li timmobilizza l-FEG
għall-ammont totali msemmi hawn fuq, li għandu jiġi allokat
skont l-intestatura 1a tal-qafas finanzjarju.
35.                  
L-ammont propost ta' kontribuzzjoni finanzjarja se
jħalli aktar minn 25 % tal-ammont massimu annwali ddestinat
għall-FEG disponibbli għall-allokazzjonijiet matul l-aħħar
erba' xhur tas-sena, kif jitlob l-Artikolu 12(6) tar-Regolament (KE)
Nru 1927/2006.
36.                  
Bil-preżentazzjoni ta' din il-proposta sabiex
timmobilizza l-FEG, il-Kummissjoni qiegħda tniedi l-proċedura
ssimplifikata ta' trijalogu, kif mitlub mill-Punt 28 tal-Ftehim
Interistituzzjonali tas-17 ta' Mejju 2006, sabiex tikseb il-qbil
taż-żewġ fergħat tal-awtorità baġitarja dwar
il-ħtieġa li jintuża l-FEG u l-ammont meħtieġ.
Il-Kummissjoni tistieden lill-ewwel waħda miż-żewġ
fergħat tal-awtorità baġitarja li tilħaq ftehim dwar l-abbozz
tal-proposta għall-mobilizzazzjoni biex, f'livell politiku xieraq,
tgħarraf lill-fergħa l-oħra u lill-Kummissjoni bl-intenzjonijiet
tagħha. F'każ ta' nuqqas ta' qbil minn xi waħda
miż-żewġ partijiet tal-awtorità baġitarja, se
tissejjeħ laqgħa formali ta' trijalogu.
37.                  
B’mod separat, il-Kummissjoni tippreżenta
talba ta' trasferiment sabiex fil-baġit għall-2011 iddaħħal
approprjazzjonijiet għall-impenji speċifiċi, kif mitlub mill-Punt 28
tal-Ftehim Interistituzzjonali tas-17 ta' Mejju 2006.
Sors tal-approprjazzjonijiet
għall-ħlas 
38.                  
L-ammont ta’ EUR 16 808 313 jibqa’
disponibbli fuq il-linja baġitarja 04.0501 tal-FEG wara l-adozzjoni
ta’ żewġ deċiżjonijiet miż-żewġ fergħat
tal-Awtorità Baġitarja li flimkien jammontaw għal EUR 777 390,
u b’kunsiderazzjoni għat-tliet każijiet li qed jiġu diskussi
mill-Awtorità Baġitarja għall-ammont totali ta’ EUR 30 023 247.
Dan l-ammont disponibbli se jintuża biex ikopri l-ammont ta'
EUR 8 284 908 meħtieġ għall-applikazzjoni
preżenti.
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar il-mobilizzazzjoni tal-Fond Ewropew ta'
Aġġustament għall-Globalizzazzjoni bi qbil mal-punt 28
tal-Ftehim Interistituzzjonali tas-17 ta' Mejju 2006 bejn
il-Parlament Ewropew, il-Kunsill u l-Kummissjoni dwar id-dixxiplina
baġitarja u l-amministrazzjoni finanzjarja tajba (applikazzjoni
EGF/2010/007 AT/Steiermark u Niederösterreich mill-Awstrija)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea,
Wara li kkunsidraw il-Ftehim
Interistituzzjonali tas-17 ta' Mejju 2006 bejn il-Parlament
Ewropew, il-Kunsill u l-Kummissjoni dwar id-dixxiplina baġitarja u
l-ġestjoni finanzjarja soda[12], u
b'mod partikulari l-punt 28 tiegħu,
Wara li kkunsidraw ir-Regolament (KE)
Nru 1927/2006 tal-Parlament Ewropew u tal-Kunsill
tal-20 ta' Diċembru 2006 li jistabbilixxi l-Fond Ewropew
ta' Aġġustament għall-Globalizzazzjoni[13], u b'mod partikulari l-Artikolu 12(3)
tiegħu,
Wara li kkunsidraw il-proposta tal-Kummissjoni[14],
Billi:
(1)       Il-Fond Ewropew ta’
Aġġustament għall-Globalizzazzjoni (FEG) twaqqaf biex jipprovdi
sostenn addizzjonali għall-ħaddiema li ngħataw is-sensja
b’riżultat ta’ bidliet strutturali maġġuri fix-xejriet
kummerċjali dinjija minħabba l-globalizzazzjoni u biex jgħinhom
fir-reintegrazzjoni tagħhom fis-suq tax-xogħol.
(2)       L-ambitu tal-FEG twessa’
għall-applikazzjonijiet imressqa mill-1 ta’ Mejju 2009 ’l
quddiem biex jinkludi s-sostenn għall-ħaddiema li ngħataw
is-sensja bħala riżultat dirett tal-kriżi finanzjarja u
ekonomika globali.
(3)       Il-Ftehim Interistituzzjonali
tas-17 ta’ Mejju 2006 jippermetti l-mobilizzazzjoni tal-FEG
sal-limitu massimu annwali ta’ EUR 500 miljun.
(4)       L-Awstrija ressqet
applikazzjoni biex timmobilizza l-FEG, fir-rigward tas-sensji
f’54 intrapriża li joperaw fid-Diviżjoni 24
tar-Reviżjoni 2 tan-NACE (“Manifattura ta' metalli bażiċi”)
fir-reġjun kontigwu NUTS II, Steiermark (Styria, AT22) u
Niederösterreich (l-Awstrija ta’ Isfel, AT12) fl-Awstrija
fid-9 ta' Marzu 2010 u ssupplimentatu b'tagħrif
addizzjonali sas-27 ta' Jannar 2011. Din l-applikazzjoni
tikkonforma mar-rekwiżiti sabiex jiġu ddeterminati
l-kontribuzzjonijiet finanzjarji kif stabbilit fl-Artikolu 10
tar-Regolament (KE) Nru 1927/2006. Il-Kummissjoni għalhekk ressqet
proposta biex timmobilizza l-ammont ta' EUR 8 284 908.
(5)       Il-FEG għandu,
għalhekk, jiġi mmobilizzat sabiex jipprovdi kontribuzzjoni
finanzjarja għall-applikazzjoni mressqa mill-Awstrija.
ADOTTAT DIN ID-DEĊIŻJONI:
Artikolu 1
Għall-baġit ġenerali tal-Unjoni
Ewropea għas-sena finanzjarja 2011, il-Fond Ewropew ta'
Aġġustament għall-Globalizzazzjoni (FEG) għandu jiġi
mmobilizzat biex jipprovdi s-somma ta' EUR 8 284 908
f'approprjazzjonijiet ta' impenn u ta' ħlas.
Artikolu 2
Din id-Deċiżjoni għandha tkun
ippubblikata f’Il-Ġurnal Uffiċjali tal-Unjoni Ewropea.
Magħmul fi [Brussell/Strasburgu],
Għall-Parlament Ewropew                           Għall-Kunsill
Il-President                                                    Il-President
[1]               ĠU C 139, 14.6.2006, p. 1.
[2]               ĠU L 406, 30.12.2006, p. 1.
[3]               Ir-Regolament (KE) Nru 1893/2006 tal-Parlament
Ewropew u tal-Kunsill tal-20 ta' Diċembru 2006 li
jistabbilixxi l-klassifikazzjoni tal-istatistika ta’ attivitajiet
ekonomiċi tan-NACE Reviżjoni 2 u li jemenda r-Regolament tal-Kunsill
(KEE) Nru 3037/90 kif ukoll ċerti regolamenti tal-KE dwar setturi
speċifiċi tal-istatistika (ĠU L 393, 30.12.2006,
p. 1).
[4]               Skont it-tielet paragrafu tal-Artikolu 3
tar-Regolament (KE) Nru 1927/2006.
[5]               Impatt tal-kriżi ekonomika fuq is-setturi ewlenin
tal-UE – il-każ tal-industriji tal-manifattura u tal-kostruzzjoni: http://ec.europa.eu/enterprise/newsroom/cf/_getdocument.cfm?doc_id=4040
(4/2009) u http://ec.europa.eu/enterprise/newsroom/cf/_getdocument.cfm?doc_id=5509
(10/2009).
[6]               Il-fondazzjonijiet
tax-xogħol Awstrijaċi huma strument tal-politika tal-kummerċ
attiv fl-Awstrija biex itejjeb il-pożizzjoni tas-suq kummerċjali ta’
dawk li qed ifittxu x-xogħol. Huma bbażati fuq
Arbeitslosenversicherungsgesetz (§ 18) u fuq id-direttiva ta’ implimentazzjoni
maħruġin mis-servizz tas-suq tax-xogħol (AMS) L-aħħar
direttiva tal-AMS: http://www.ams.at/_docs/001_ast_RILI.pdf.
[7]               http://www.voestalpine.com/group/static/sites/default/downloads/en/share/share/Annual_Report_2009-10.pdf
[8]               Skont § 18 ta’ Arbeitslosenversicherungsgesetz
(ALVG), il-parteċipazzjoni ta’ ħaddiem fil-fondazzjoni hija limitata
għal 156 ġimgħa (tliet snin) bil-possibilità li tkun
estiża għal 209 ġimgħat (erba’ snin) f’każijiet
partikolari (persuni ta’ età aktar minn 50 sena jew persuni fi programmi
ta’ kwalifikazzjoni itwal).
[9]               Ibbażat fuq § 18 ta’
Arbeitslosenversicherungsgesetz (ALVG).
[10]             Ibbażat fuq § 18 ta’
Arbeitslosenversicherungsgesetz (ALVG).
[11]             Is-sit tal-internet tal-ÖGB http://www.sozialpartner.at/sozialpartner/Sozialpartnerschaft_mission_en.pdf
[12]             ĠU C 139, 14.6.2006, p. 1.
[13]             ĠU L 406, 30.12.2006, p. 1.
[14]             ĠU C […], […], p. […].